Okresná prokuratúra Rimavská Sobota 
Jesenského 1, 979 80 Rimavská Sobota 1

Sp. zn. : 1 Pv 508/14/6609	Rimavská Sobota, 13.1.2015
EEČ : 2-49-1-2015

U Z N E S E N I E

Trestná vec:	obvinený XXXXX 
Prečin:	Výtržníctvo podľa § 364 odsek 1 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátor Okresnej prokuratúry Rimavská Sobota
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 27. 08. 2014 v čase po 08.10 hod. na Ul. SNP pred predajňou O2 v Rimavskej Sobote napadol XXXXX, nar. XXXXX, trvale bytom XXXXX a to tak, že ho bez predchádzajúceho konfliktu udrel päsťou do čela, po tom ako sa ho poškodený opýtal čo robí, tak opätovane začal na neho útočiť a to tak, že ho dva krát udrel päsťou do tela a raz kopol, po čom sa poškodený začal brániť, následkom čoho sa obaja dostali na zem, kde poškodený útočníka držal pri zemi až kým sa neupokojil, pričom páchateľ svojim konaním poškodenému XXXXX spôsobil pomliaždenie hlavy bez otrasu mozgu a pomliaždenie štvrtého prsta ľavej ruky s vytrhnutím šľachy napínača štvrtého prsta ľavej ruky od úponu na poslednom článku štvrtého prsta, čo si u menovaného vyžiadalo sťaženie obvyklého spôsobu života v trvaní štyroch týždňov a poškodením hodiniek značky Marea 35147-4 škodu vo výške 40 €.

lebo obvinený nebol v čase činu pre nepríčetnosť trestne zodpovedný

Odôvodnenie:
	Poverená príslušníčka Obvodného oddelenia PZ Rimavská Sobota uznesením ČVS:ORP-668/RS-RS-2014 zo dňa 02.10.2014 podľa § 199 ods. 1 Trestného poriadku začal trestné stíhanie vo veci prečinu výtržníctva podľa § 364 ods. 1 písm. a) Trestného zákona v súbehu s prečinom ublíženia na zdraví podľa § 156 ods. 1 Trestného zákona. 

	Poverená príslušníčka Obvodného oddelenia PZ Rimavská Sobota uznesením ČVS:ORP-668/RS-RS-2014 zo dňa 19.10.2014 podľa § 206 ods. 1 Trestného poriadku vzniesla obvinenie XXXXX, nar. XXXXX, pre prečin výtržníctva podľa § 364 ods. 1 písm. a) Trestného zákona v súbehu s prečinom ublíženia na zdraví podľa § 156 ods. 1 Trestného zákona na tom skutkovom základe, dňa 27. 08. 2014 v čase po 08,10 hod. na Ul. SNP pred predajňou O2 v Rimavskej Sobote napadol XXXXX, nar. XXXXX, trvale bytom XXXXX a to takým spôsobom, že ho bez predchádzajúceho konfliktu udrel päsťou do čela, po tom ako sa ho poškodený opýtal, že čo to robí, tak opätovane začal na neho útočiť a to tak, že ho dva krát udrel päsťou do tela a raz kopol, po čom sa poškodený začal brániť, následkom čoho sa obaja dostali na zem, kde poškodený útočníka držal pri zemi až kým sa neupokojil, pričom páchateľ svojim konaním poškodenému XXXXX spôsobil nasledovné zranenia - pomliaždenie hlavy bez otrasu mozgu a pomliaždenie štvrtého prsta ľavej ruky s vytrhnutím šľachy napínača štvrtého prsta ľavej ruky od úponu na poslednom článku štvrtého prsta, čo si u menovaného vyžiadalo sťaženie obvyklého spôsobu života v trvaní štyroch týždňov a poškodenie hodiniek značky Marea 35147-4, kde spôsobená škoda je vo výške 70 €.  
	
	Po skončení  skráteného vyšetrovania poverená príslušníčka Obvodného oddelenia Rimavská Sobota, Okresného riaditeľstva Policajného zboru v Rimavskej Sobote predložila dozorujúcemu prokurátorovi vyšetrovací spis ČVS:ORP-668/RS-RS-2014, vedený v trestnej veci obvineného XXXXX s návrhom na zastavenie trestného stíhania podľa § 215 ods. 1 písm. e) Trestného.

	Preskúmal som vyšetrovací spis na vec sa vzťahujúci a dospel som k záveru, že označený návrh poverenej príslušníčky na zastavenie trestného stíhania obv. XXXXX je opodstatnený.

	V priebehu skráteného vyšetrovania boli vypočutí obv. XXXXX, svedok - poškodený XXXXX, svedkyňa XXXXX a svedkyňa XXXXX, zabezpečené listinné dôkazy, najmä lekárske správy, odborné lekárske vyjadrenie,  znalecký posudok dvoch znalcov XXXXX a XXXXX, znalcov z odboru zdravotníctvo a farmácia, odvetvie psychiatria (liečba alkoholizmu, toxikománie a gerontopsychiatria), ohodnotenie poškodených vecí, správa na obvineného XXXXX - psychiatrického oddelenia Všeobecnej nemocnice Rimavská Sobota, odpis registra trestov, výpis z ústrednej evidencie priestupkov a spáva mesta Rimavská Sobota.

	V priebehu vyšetrovania sudkyňa pre prípravné konanie Okresného súdu Rimavská Sobota pod sp. zn. 0 Tp 145/2014 dňa 31.10.2014 vydala príkaz na vyšetrenie duševného stavu obvineného XXXXX, na základe ktorého boli do trestného konania pribratí dvaja znalci z odboru zdravotníctvo a farmácia, odvetvie psychiatria, za účelom vyšetrenia duševného stavu obvineného. 

	Znalci z odboru zdravotníctvo a farmácia, odvetvie psychiatria (liečba alkoholizmu a toxikománie, gerontopsychiatria) - XXXXX a XXXXX v záveroch znaleckého posudku uviedli, že u obvineného XXXXX v čase posudzovaného trestného činu výtržníctva a ublíženia na zdraví, sa jednalo o patologickú motiváciu k trestnému činu. Obvinený v čase činu konal pod vplyvom vážnej duševnej poruchy - schizofrenie paranoides, hlavne bludných predstáv a halucinácií. Obvinený konal pod vplyvom sluchových auditívnych halucinácií. Obvinený preto v čase trestného činu nemohol rozpoznať protiprávnosť svojho konania a tiež nemohol, svoje konanie ovládať. Jeho ovládacie aj rozpoznávacie schopnosti boli v čase trestného činu vymiznuté. Zo záverov znaleckého posudku tiež vyplýva, že obvinený XXXXX aj v súčasnosti trpí vážnou duševnou poruchou - schizofréniou paranoides a preto je jeho pobyt na slobode v prípade možnej dekompenzácie ochorenia z psychiatrického hľadiska potenciálne nebezpečný, na základe čoho znalci navrhujú obvinenému uložiť ochrannú psychiatrickú liečbu - ambulantnou formou.     

	Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	S prihliadnutím k záverom znaleckého posudku o vyšetrení duševného stavu obvineného XXXXX je zrejmé, že obvinený v dôsledku vážnej duševnej poruchy - schizofrénie paranoides nebol v čase spáchania trestného činu schopný rozpoznať nebezpečenstvo svojho konania pre spoločnosť a v tejto súvislosti nebol ani schopný svoje konanie ovládať. Obvinený XXXXX preto nebol v čase spáchania činu pre nepríčetnosť trestne zodpovedný. 

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	S prihliadnutím na tieto skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Franta
prokurátor